
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  3.06.2010

	Nr.
	  26/1356


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea art. IV din Legea nr.242 din 23 iunie 2009 privind aprobarea O.G. nr.27/2008 pentru modificarea şi completarea Legii nr.350/2001 privind amenajarea teritoriului şi urbanismul, trimisă comisiei pentru examinare pe fond, cu adresa nr. Pl.x 261 din 3 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative pentru modificarea şi completarea art. IV din Legea nr.242 din 23 iunie 2009 privind aprobarea O.G. nr.27/2008 pentru modificarea şi completarea Legii nr.350/2001 privind amenajarea teritoriului şi urbanismul

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 261 din 3 mai 2010, cu dezbaterea pe fond în procedură obişnuită, a propunerii legislative pentru modificarea şi completarea art. IV din Legea nr.242 din 23 iunie 2009 privind aprobarea O.G. nr.27/2008 pentru modificarea şi completarea Legii nr.350/2001 privind amenajarea teritoriului şi urbanismul.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1435/30.11.2009)
· punctul de vedere negativ al Guvernului (nr. 195/25.01.2010)


Propunerea legislativă are ca obiect de reglementare modificarea art.IV din Ordonanţa Guvernului nr.27/2008 astfel încât avizarea şi aprobarea Planurilor urbanistice zonale şi a Regulamentelor locale de urbanism aferente acestora, elaborate în baza unui certificat de urbanism emis înainte de 29 august 2008, să se realizeze în condiţiile prevederilor legale aplicabile înainte de intrarea în vigoare a Ordonanţei Guvernului nr.27/2008.

Comisia propune Plenului Camerei Deputaţilor respingerea propunerii legislative din următoarele considerente: unul din principalele scopuri ale modificărilor legislaţiei în domeniu aduse prin Legea nr.350/2001 l-a constituit limitarea urbanismului derogatoriu. În acest sens, introducerea posibilităţii autorităţii administraţiei publice locale de a respinge, în mod justificat, solicitarea de modificare a prevederilor referitoare la documentaţiile de urbanism şi, în special, posibilitatea de a solicita elaborarea unui plan urbanistic zonal numai în baza unui aviz prealabil de oportunitate întocmit de structura specializată condusă de arhitectul-şef au ca scop descurajarea tentativelor de depăşire excesivă a reglementărilor urbanistice aprobate prin Planul urbanistic general.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 2 iunie 2010 au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anca Ginavar – director în Ministerul Dezvoltării Regionale şi Turismului şi doamna Irina Alexe – secretar de stat în Ministerul Administraţiei şi Internelor.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert: Roxana Feraru

